Kraljevska vojna akademija Sandhurst
Kraljevska vojna akademija Sandhurst (engleski: Royal Military Academy Sandhurst) je vojna akademija Britanske armije, koja se nalazi u gradu Sandhurst u Grofoviji Berkshire udaljena nekih 48 km jugozapadno od centra Londona.

Historija

Ta akademija je nasljednik dviju starijih institucija koje su djelovale do 1939. To su bile Kraljevska vojna akademija, osnovana 1741. iz Woolwicha (Greater London) i Kraljevski vojni koledž iz Sandhursta. Koledž je osnovan kraljevskom poveljom 1802. u Great Marlowu, uglavnom kao rezultat napora pukovnika Johna Le Marchanta i generala Françoisa Jarrya, francuskog rojalista prebjega, koji je tri godine ranije organizirao školu za obuku oficira u High Wycombeu u Grofoviji Buckinghamshire. Taj koledž preselio se u Sandhurst 1812.

Nakon Prvog svjetskog rata duljina školovanja bila je fiksirana na 18 mjeseci, a oficiri su bili školovani za službu u svim rodovima britanske i indijske kopnene vojske, osim artiljerije, injžinjerije i veze, koji su i nadalje obučavani u Woolwichu. Kako bi školovali i osposobili sve oficire na istom nivou, vlasti su planirale spojiti Kraljevsku vojnu akademiju i Kraljevski vojni koledž iz Sandhursta još 1940., ali je to zbog izbijanja Drugog svjetskog rata odgođeno do 1947.

Većina kadeta ulazi u akademiju sa navršenih 18 godina (do 20), nakon što prođu kvalifikacijske ispite i medicinske pretrage. Jedan dio kadeta dolazi iz vojno tehničkog Koledža Worksop (Nottinghamshire), koji je osnovan 1953. za dječake od 16 godina. Uz to negdje oko jedne desetine kadeta dolazi iz zemalja Commonwealtha.

Na kraju školovanja, koje se sastoji od šest tematskih cjelina koje traju od 12 do 13 sedmica, oficirima se dodjeljuje služba prema raspoloživim radnim mjestima. Pravo na izbor puka najčešće se daje onima koji postignu najbolje rezultate tokom školovanja.

Najpoznatiji polaznici te akademije bili su Winston Churchill i proslavljeni ratni komandant Bernard Montgomery.

Izvori

Vanjske veze 

 Službene stranice akademije 

Obrazovanje u Ujedinjenom Kraljevstvu
Oružane snage Ujedinjenog Kraljevstva
Berkshire